
Stressz és monotonitás vizsgálata robot-asszisztált és laparoszkópiás sebészeti eljárások során

Kulcsszavak: Robottal Támogatott Minimál Invazív Sebészet, Stresszelemzés, Nem-technikai sebészeti készségek
A Minimál Invazív Sebészet és annak továbbfejlesztése a Robot Támogatott Minimál Invazív Sebészet (RAMIS) kis bemetszéseken alapuló eljárás-típus, amely javította a beavatkozások klinikai kimenetelét. A RAMIS legsikeresebb rendszere a da Vinci, amelynek teleoperációs kialakítása révén a robotot a sebész irányítja pedálok és karok segítségével. A műtéti eljárás végrehajtása és a döntések meghozatala így továbbra is a sebész feladata, ezáltal a RAMIS egyik legnagyobb kockázata az emberi hiba lehetősége. Ezen hibák származhatnak készségek hiányából, fáradtságból, stresszből vagy monotonitásból. A kutatás célja ezen aspektusok vizsgálata kézi laparoszkópos trainer és a da Vinci XI segítségével.
Az operatőri stressz nehezen számszerűsíthető, ezért olyan eszközökre, szenzorokra és mérési eljárásra volt szükség, amellyel a stressz objektíven monitorozható. Különböző élettani jeleket rögzítő szenzorok kerültek felhasználásra, egy Polar H10 pulzusmérő szalag, ArUco markerek és kamerák a kézmozgások detektálásához, valamint külső, a műtéti területet megfigyelő kamerák a testtartás elemzéséhez. Az önkéntes résztvevők a da Vinci XI esetében rutinnak tekinthető modelleken hajtották végre a feladatokat, miközben a fiziológiai és mozgási adataik rögzítésre kerültek. Ezen túl az alanyok a SURG-TLX kérdőív kitöltésével adtak szubjektív visszajelzést a stresszre vonatkozóan.
A mérésekből kinyert kinematikai adatok különböző osztályozó algoritmussal (Döntési Fa, k-legközelebbi szomszéd, Support Vector Machine, Logisztikus Regresszió) kerültek elemzésre az alanyok két csoportba történő osztályozásához. A nem-technikai készségfelmérés során két féle keresztvalidációs módszer és hiperparaméter hangolás is felhasználásra került a modellek jobb teljesítménye érdekében. A sebészek osztályozása az időbeli igénybevétel esetén érte el a legjobb pontosságot.
A kutatásom legfontosabb célja egy átfogó módszertan és adatgyűjtési folyamat kidolgozása volt, amely alapot nyújthat a nem-technikai készségek elemzéséhez. A kutatás eredményei hozzájárulhatnak a képzési programok fejlesztéséhez, amely a sebészeti teljesítményben és a betegellátás minőségében egyaránt jelentős javulást eredményezhet.

